Ժոնել Դեզիրե

Ժոնել Դեզիրե (; ), հայիթիացի ֆուտբոլիստ, հայկական «Ուրարտու» և Հայիթիի հավաքականի հարձակվող։

Կենսագրություն

Ակումբային կարիերա 
Դեզիրեն ֆուտբոլով սկսել է զբաղվել 5 տարեկանից։ 9 տարեկանից մարզվել է տաղանդների ազգային մարզական դպրոցում։ 2011 թվականին տեղափոխվել է «Միրեբալե» ակումբի երիտասարդական թիմ, որի կազմում ավելի ուշ իր նորամուտը նշել է մեծահասակների մակարդակում։ «Միրեբալեից» բացի՝ իր հայրենիքում Դեզիրեն հանդես է եկել նաև «Կապուազ» ակումբում։ 2017 թվականին տեղափոխվել է ամերիկյան «Ռեալ Մոնկարս» ակումբ, որտեղ մասնակցել է «Միացյալ ֆուտբոլային լիգայի» 8 հանդիպման և օգնել թիմին դառնալ կանոնավոր առաջնության հաղթող (Արևմտյան կոնֆերենցիայում)։ Այնուհետև ֆուտբոլիստը կարճ ժամանակով վերադարձել է Հայիթիի «Միրեբալե»։

2018 թվականի հուլիսին Դեզիրեն վարձավճարով տեղափոխվել է հայկական «Լոռի» ակումբ, որը վերադարձել էր բարձրագույն լիգա։ Նոր ակումբում իր առաջին մրցաշրջանում Ժոնելը դարձել է Հայաստանի առաջնության լավագույն հարձակվող՝ 25 խաղում դառնալով 17 գոլի հեղինակ։ Թիմի հետ դուրս է եկել Հայաստանի գավաթի խաղարկության եզրափակիչ, մինչդեռ առաջնությունում «Լոռին» զբաղեցրել էր միայն հինգերորդ հորիզոնականը։ Հաջող դեբյուտային սեզոնից հետո Դեզիրեն լիարժեք պայմանագիր է կնքել «Լոռիի» հետ։ 2019 թվականի դեկտեմբերի 1-ին «Երևան» ֆուտբոլային ակումբի հետ խաղում (8:0) ֆուտբոլիստը դարձել է պենտա-տրիկի հեղինակ, իսկ ընդհանուր առմամբ 2019-2020 մրցաշրջանում 23 խաղում դարձել է 12 գոլի հեղինակ՝ այս անգամ հարձակվողների ցուցակում զբաղեցնելով երկրորդ տեղը։ Մրցաշրջանի վերջում մի քանի հանդիպում է անցկացրել՝ որպես թիմի ավագ։ 2020 թվականի ամռանը տեղափոխվել է հայկական մեկ այլ ակումբ՝ «Ուրարտու»։

Կարիերան հավաքականում 
Խաղացել է Հայիթիի պատանեկան և երիտասարդական հավաքականում։ Մինչև 20 տարեկանների հավաքականի կազմում մասնակցել է 2015 և 2017 թվականների ԿՈՆԿԱԿԱՖ-ի պատանեկան առաջնություններին։ 2015 թվականի մրցաշարում մասնակցել է խմբային փուլի չորս հանդիպման և դարձել 4 գոլի հեղինակ (Հոնդուրասի հետ հանդիպման ժամանակ դուբլի հեղինակ է դարձել)։ Սակայն նրա թիմը 3 միավորով զբաղեցրել է խմբում վերջին հորիզոնականը։ 2017 թվականին մասնակցել է երեք հանդիպման և դարձել երկու գոլի հեղինակ, սակայն Հայիթիի հավաքականը կրկին դուրս չի եկել խմբից։

Ժոնելն իր նորամուտը հիմնական ակումբի կազմում նշել է 2015 թվականի սեպտեմբերի 4-ին 2018 թվականի աշխարհի առաջնության ընտրական խաղում՝ Գրենադայի հավաքականի հետ՝ 85-րդ րոպեին փոխարինելով Դուկենս Նազոնին։ 2019 թվականին միացել է Հայիթիի ազգային հավաքականին 2019 թվականի ԿՈՆԿԱԿԱՖ-ի ոսկե գավաթի համար, որտեղ անցկացրել է 5 հանդիպումներից 4-ը և թիմի հետ դուրս եկել կիսաեզրափակիչ։

Նվաճումներ 
 Հայաստանի առաջնության լավագույն հարձակվող․ 2018-2019 (17 գոլ)

Անձնական կյանք 
Դեիրեն ազգակցական կապ ունի հայիթիացի ֆուտբոլիստ Ջեֆ Լուիի հետ։

Ամուսնացել է հայ աղջկա՝ Մանե Խաչատրյանի հետ, որը կրթությամբ անգլերենի թարգմանիչ է։ Նրանք հանդիպել են Դեզիրեի՝ Հայաստան ժամանելուց անմիջապես հետո, երբ նա թարգմանիչ էր փնտրում։ 2019 թվականին ծնվել է նրանց որդին՝ Դանիելը։

Ծանոթագրություններ 

Հայիթցի ֆուտբոլիստներ
Լոռիի ֆուտբոլիստներ
Փյունիկի ֆուտբոլիստներ
Ֆուտբոլի հարձակվողներ
Ուրարտուի ֆուտբոլիստներ